感寓二十首  其六
作者：劉弇
朝代：宋

paragraphs: 蓬萊三神山，夜夢游其藩。
岧嶢黄金闕，白玉羅九閽。
正見王子喬，卧把肘書繙。
顧謂方瞳人，持我謁羨門。
揮觴清露滋，行庖屑璵璠。
一酌祛滯念，再酌洗冥昏。
三酌陵紫烟，列宿已可捫。
下觀人間世，參差舞丘樊。
有客撫雲璈，長離眇飛翻。
送我若有情，徂鑣儼長鯤。
悵望不得留，東窗已朝暾。